ก๋วยเตี๋ยวเรือเป็นอาหารประเภทเส้นยอดนิยมอย่างหนึ่งของบ้านเรา ผมชื่นชอบโปรดปรานเช่นเดียวกัน คราวนี้พาไปชิมก๋วยเตี๋ยวเรือ 2 ร้านใกล้ปากทางถนนพัทยาใต้ ทั้ง 2 ร้านตั้งอยู่ตรงข้ามกันเหมือนเป็นคู่แข่งกลาย ๆ เพียงแค่เวลาให้บริการเหลื่อมกัน เจ้าแรกเปิดเช้าถึงเย็น เจ้าที่ 2 ขายเย็นถึงดึก

ร้านแรกชื่อก๋วยเตี๋ยวเรือนายช่างอยู่ใกล้ซอยพัทยาใต้ 6 เป็นเรือนไม้โบราณ ขายอาหารอย่างอื่นด้วย เช่น กระเพาะปลา เกี๊ยวทอด ลูกชิ้นปิ้ง ไอศครีม ฯลฯ ชามปกติ 15 บาท พิเศษ 30 บาท ผมไปเกือบ 6 โมงเย็นใกล้ปิดร้าน เหลือของอยู่นิดหน่อย เลยเอาพิเศษมา 2 ชาม เส้นหมี่หมูกับเส้นเล็กเนื้อ น้ำเข้มข้นรสเผ็ดร้อน สำหรับผมจัดว่าใช้ได้ ติตรงเครื่องน้อยไปหน่อย ลูกชิ้น 1 ลูก หมู (เนื้อ) 2 ชิ้น นี่พิเศษแล้วหรือ

ผมเบิ้ล 2 ชามไม่เต็มกระเพาะ เดินย่อยชมเมืองสัก 10 นาที ข้ามถนนไปอีกฝั่งอุดหนุนอีกเจ้านามก๋วยเตี๋ยวเรือ ป.ปลา อยู่ใกล้ซอยพัทยาใต้ 1 ชามธรรมดา 10 บาท สั่งหมูมา 4 ชาม เส้นหมี่ 2 เส้นเล็ก 2 เรื่องปกติชามละ 10 บาทปริมาณจึงจุ๋มจิ๋ม น้ำขาดความข้นถึงรสแพ้เจ้าแรก ร้านนี้รสชาติธรรมดา ขาดจุดเด่น มีดีแค่ราคาประหยัด